Izvor: draexlmaier.com

Pojedini zrenjaninski preduzetnici negoduju zbog visine zarada koje radnicima isplaćuju u nemačkoj kompaniji Drekslmajer i navode da ih zbog tih, većih plata, napušta sve veći broj radnika, kao i da velike kompanije imaju privilegije u odnosu na male.

Preduzetnik iz Zrenjanina Dragan Vidaković, koji zapošljava 170 radnika i, između ostalog, poseduje lanac trafika i vlasnik je jednog od taksi udruženja u Zrenjaninu, rekao je za RTV "Santos" da nije reč samo o Drekslmajeru, nego uopšte o svim velikim poslodavcima, velikim firmama i kompanijama.

"To su uglavnom strane kompanije koje su od naše države već dugi niz godina podsticane i subvencionisane da investiraju ovde i naravno da su zbog toga mali poslodavci, preduzetnici posebno u neravnopravnom položaju. Favorizuju se veliki na račun malih", rekao je on.

Vidaković je kazao i da poseban problem predstavlja prelazak određenog broja radnika u Drekslmajer, jer se tada postavlja zahtev da to urade odmah, bez poštovanja otkaznog roka.

Zrenjaninski preduzetnik Budimir Jovanović, vlasnik nekoliko firmi u Srbiji i Makedoniji, smatra da nije primereno da neki poslodavci iz Zrenjanina isplaćuju zarade koje su od 23.000 ili 25.000 dinara jer sa tim novcem ne može da se živi i da su ljudi prinuđeni da biraju radna mesta koja im omogućavaju veću zaradu.

"Poslodavci će morati nauštrb svog profita da povećavaju zarade zaposlenih, kako bi oni ostali u njihovim firmama. Poznati smo po tome da imamo iznadprosečne zarade u odnosu na branšu u kojoj se nalazimo", rekao je on za RTV Santos.

Direktor Drakslmajera: Ne dobijamo subvencije još od 2012.

Da je pritužbi poslodavaca bilo, potvrdio je direktor kompanije Drekslmajer u Srbiji Mihael Vagner koji je za tu televiziju izjavio da su imali pozive nekoliko kompanija koje posluju na teritoriji grada Zrenjanina, koje su se žalile jer im uzimaju specijaliste.

"Kod nas su svi dobri, kvalitetni i kvalifikovani radnici dobrodošli. Ovo je slobodno tržište, ljudi mogu sami da biraju gde će se zaposliti i naravno ljudi idu tamo gde imaju bolje uslove za rad i bolju platu", rekao je Vagner.

Ukazao je i da je ta kompanija u svom poslovanju potpuno nezavisna i da nisu dobili nikakvu subvenciju od države Srbije još od 2012. godine, od kada su duplirali broj zaposlenih radnika i da su, kada su u pitanju subvencije, mnogi ovdašnji poslodavci u zabludi.

Drekslmajer zapošljava više od 5.000 radnika i jedan je od najvećih poslodavaca u regionu.

Iako je visina zarada u toj kompaniji poslovna tajna, poznato je da radnici imaju i obezbeđan besplatan prevoz i da se plate, koje su kako se može čuti, iznad prosečnih za taj grad, redovno isplaćuju.